khistorydata/jeongjo-sjw-relations huggingface dataset:
정조 14년 · 목
判義禁李文源持罪人吳大益等草供來待召見于春塘臺命承旨沈晉賢讀奏諸罪人草供罪人吳大益更招以爲鄕案一事終始設施皆緣昏謬顚妄爲鄕人輩所慫忠禮錢之濫捧半歸於私用遂陷於罔測之科惟願速被當律鄕人中終始任事者白仁煥辛漸李良基金致福其外査監員役雖多只是參與而已云矣敎以係是不法且係一律雖有現納之文書公私區處自有脈絡云而不可以此遽議決折合用何律當否議大臣稟處仍謂文源曰筵退後令次堂就議大臣○罪人金履素更招以爲冒居按察之地旣聞不法之言不能痛加嚴斷條列論勘於未然之前至於民訴雖不許題亦不能嚴辭防題因以憑藉營門馴致贓吏之肆然犯科當初不能嚴防之罪萬死猶輕云矣敎以從前擢拔果何如也一則爲渠地處二則爲渠地處地處云者卽指家子弟也事係守法奉公豈或一毫歇后而管下邑宰有此不美所聞則義當責之糾之期於無犯而後已而始不能嚴塞於該倅面請之時又於鄕人之齊訴也雖不許施不能防題一款渠供亦不能自明則惟此吳大益之不法卽道伯不禁之致也直勘以指使之律雖似過當下此勘斷其敢辭避乎且以朝家之任用自己之人品言之果孰重而孰輕孰了了而孰不了了乎由前由後不施加倍之律於似此之人而徒立威守法於如大益沒覺無恥者則眞所謂怒於蠅而拔刃何益於世道何懲於他倅乎昨筵奏對之屑越姑勿論曰然曰否之間初供再供若是參差此亦辜負之一端到此嶺海之典可謂罪重罰輕時囚罪人金履素關西地方施以投竄之典○罪人趙慶輔口招以爲上年四月復職上京其後事不得詳知而其前參涉事則官庫蕩盡故一州民人同聲呈訴於營門改修鄕案時白仁煥辛漸等以爲設施斂錢以補民庫事甚便好云故同參於設施初頭賂物則所親諸人各有贐行之物果爲受用云○罪人承慶恒口招以爲上年二月自官差定鄕案査監修整鄕案時舊鄕子第繼世聯錄及通淸別案繼世聯錄各捧禮錢一兩其外新鄕募入富者捧千兩或五六百兩貧者亦不下二三百兩而昨年六月求仕上京時受新鄕輩賂物八十餘金而鄕人中首倡慫慂者辛漸金致福洪繼徵李良弼李良基諸人爲魁云矣敎以姑爲仍囚以待諸囚就理後決折仍謂文源曰趙慶輔等二人姑爲解枷仍囚南間可也○義禁府啓言罪人吳大益合用何律當否議大臣稟處事命下矣議于大臣則領府事鄭存謙判府事徐命善領敦寧洪樂性判府事李福源金熤病不獻議右議政金鍾秀以爲吳大益更招中半歸私用四字乃是斷案則渠所現納文書中虛張公用之數今無可論更就文書數爻內嚴問其名公用而實私用之數的爲幾何然後計贓用法斷不可已而今此問議之命遽下於只捧私用承款之後則有以仰大聖人好生之德意而王法至重臣何敢以急於將順而低昂其說乎大臣之議如此請上裁敎曰從前不法之吏無饜難充之貪慾固何限而皆猛知段落用意故犯者至於吳大益何大反是觀於近日所供參以本事所犯如渠儱侗迂闊可謂古未聞今未見渠之目下死案卽鄕錄也見欺於邑人關由於營門在渠優可爲執言自拔之端況好生惡死畏罪避刑人所同得之彝性而依俙初供元無別白分疏及其更招也不禁之道伯先欲嚴處且軫念舊之意不欲如法訊推右項辭意亦令宣布於渠不唯不迨此機變其說乃反自當而自擔忽以半歸私用等語無難納招故又命取閱成册所謂私用云者除却修補名色幾許防給名色幾許則外此區處不過是應求於求乞帖給於吏奴別無眞箇入已眞箇染指之十分痛惡之擧而夷叩其數又不至於强半之歸云爾則渠誠何心甘欲自就重典此所以理會不得還覺一笑如許孟浪無徵之案雖欲擬律律無可倣欲觀公論收議於大臣矣觀此獻議大臣之意亦然而議中更取文書等嚴問的用實數云云大臣特未詳渠招委折而然況所謂現納文書不踏印無頭緖眼穿於利竇者其所虛浪乃若是乎外此別有趑趄深量者渠叔卽故參判吳光運也昔在戊申有殊勞於國家先朝奬以功存社稷詡以十世宥之名編丹書代以鐵券今其侄人也憒劣自陷大戾藉令情實十分難赦死律一疑正合致意而其犯恰若贓汚其贓莫可摸捉罪疑唯輕可謂準備語且況三夜拘繫半日施威足抵他人準次之刑街上之杖而雖非乃叔之侄如渠沒覺者置辟十百輩何以懲後而毖他罪人吳大益絕島勿限年定配暁漏向撤稍待城門開卽爲發送定民之棼然專由禮錢與雜用之費若不一一推懲還屬民間則豈可曰道有方伯乎文書中所在諸條一一推還擧行勤慢續當發遣繡衣考察自本府別關嚴飭道伯畢收殺後形止狀聞事分付○該府以罪人金履素定州牧投竄吳大益南海縣絕島勿限年定配啓
정조 14년 · 강
命寧海等七邑當該守令捧現告拿處
정조 14년 · 목
備局啓言遷園時居昌縣所封石樿熟麻斂民謬例有無他邑亦然與否詳査狀聞之意行會矣卽見慶尙監司李祖源狀啓則以爲取考居昌縣謄錄則在前別卜定沈松茸封進時以民夫磨鋉收錢踏印公文逐年見存今番別分定石樿熟麻援用此例草溪等七邑石樿給價貿取慶州等十一邑熟麻給價貿取寧海等五邑境內寺刹依前分捧安東等三十邑自官庫民庫防役所依例措備金山等四邑自官別備三嘉梁山熟麻依近例收捧民夫云矣封進物種俱係莫重所用而朝家特軫民力毋論巨細皆令自官府給價貿取則雖有民夫收錢之謬例爲守宰者安敢不仰認聖意思所以對揚而況且分定之石樿熟麻價本旣以公穀會減則或援前例收斂民間或以本色分捧寺刹之狀俱極駭然請居昌縣監元宅鎭及寧海昆陽義城慈仁聞慶三嘉梁山等七邑當該守令捧現告幷令該府拿問定罪允之敎曰居昌倅穀簿釐正方始待畢釐正令道伯報該府使之拿問勘罪
정조 14년 · 강
飭武臣堂上朔試射時別軍職依舊例赴試
정조 14년 · 목
因武臣堂上朔試射單子敎曰近來凡事占便成習自渠口曰前例稍久則曰舊例仍爲顚擈不破之典事之無謂孰甚於此乎雖以朔試射事言之別軍職之赴試卽舊例之舊例近忽不赴倂與試記懸頉而不爲擧論極爲駭然取見近來謄錄一張則騎士將李潤彬王漢禎內乘李晢都監別將田文顯禁衛別將曺學臣列書於一紙而曰以無例者如非渠輩之稱托則必是本曹該色之納謟於渠輩而然此後嚴飭復舊例
정조 14년 · 강
命肅川府使李膺運勘罪待同罪他倅捧供更爲論啓
정조 14년 · 목
因肅川府使望筒敎曰此時本邑守令不可數遞賙賑亦在未畢待同罪他倅捧供更令該府論理回啓雖至不可不拿處待畢賑擧行事分付原望筒還給
정조 14년 · 강
飭戶曹判書鄭民始更爲牌招
정조 14년 · 목
除拜後尙不出肅故也
정조 14년 · 강
左議政蔡濟恭右議政金鍾秀聯箚賜批
정조 14년 · 목
箚略曰金履素昨日筵奏萬萬寒心假令是幑眚之不甚箚着者極口分疏分義所不敢況事實未必然而費了許多蔓辭遮攔彌縫窘態自露事之無嚴前所未聞其爲傷損國體不但止於莚體之猥褻而已而臣等噤口無一言至煩責敎罪實自知無辭可解如臣等無似備數廟堂曾不能整頹綱糾百僚上貽至尊之憂勞尙何顏而仍昌於具曕之地乎伏乞亟命斥退批以似此風習非今斯今而太陽所使不念含蓄之戒昨筵有一二責備之說是豈必自卿等所創之事乎然朝廷莫尙於體貌職雖崇秩苟有屑越以其罪罪之可也看顏於推考則後必作罷職之罪此猶看顏又當次次志長在公在私豈好消息乎此箇分數宜令諸臣知之卿等休咎視事仍命遣史官傳諭
정조 14년 · 강
修撰成種仁上疏賜批
정조 14년 · 목
疏略曰臣於出疆之時目見禍本未除國勢甚危行邁靡靡中心憂懣及夫到灣之日先接邸報則宗社之憂危倫彝之斁絕有甚於向日巨魁尙在新逆踵出賊驥之凶疏闖呈妖簡之暗地王謀陰圖盡綻眞贓已得而迺殿下爲慮私恩之或傷不念公法之都廢十行慈敎奉讀無地三司故紙謄傳依舊以至幺麼曹囚何難究覈而此猶過費聖心必釋乃已苟如是也論思之職臺省之官雖使革去未爲不可如臣蒙騃亦具彝天難言之憂共戴之羞參互交幷不但目下病狀之難强而此尤臣必辭之一端也臣纔經使役竊有迷見敢此尾陳焉近來使行之弊不一其端而所謂刷馬驅人最爲痼瘼蓋刷馬所以馱運乾糧之具而其數爲八十二匹一馬各有驅人則人數亦如之每當使行自灣府責立入馬而一馬之價錢爲二十二兩往廻盤纏亦自灣府出給銀子而一馬一人之所需爲十二兩六錢近日驅人輩無非無根着蔑法怙亂之類也春夏之交先受馬價而出給之際半歸吏奸受去之後都作私用及當使行到灣之曰或攘奪姻族之乘或欺取他人之馬以充其數太半玄黃蹇劣不堪馱載未到瀋陽固已十顚九仆終至於雇車貰驢艱辛運致則其爲狼狽與無馬等焉至如驅人輩之往廻盤纏越疆之前幾乎盡用每入店鋪偸竊是事及到燕市稱貸惟意彼人來索其直則反生荷杖之心至若回還之際不給房貰每先逃去彼人之來愬者踵相接焉非不嚴繩而責償無策不得已略貸不虞費銀子而八十餘人分授不過二三兩則纔救一時之急而又復如前其爲貽羞作害孰甚於此蓋此輩每年赴燕彼中大官曾不忌憚而至於商胡無難打罵彼人類皆寬緩或不相較故縱恣跳踉無所不至辱國生事勢所必然逮至灣府督徵所貸不虞費銀子而擧皆難捧勢必徵族實是灣民之大苦矣今若欲矯此弊則以其馬價錢及盤纏銀出貰彼中雇車則自可優當或以爲專用雇車則車價歲增云而彼中沿路及留館時八十人馬糧料之需亦甚浩多今若自我除之則彼必爲便及此時移文禮部以彼中通行車價作爲一定之式則彼必樂聞而快從矣至於象譯輩失業亦未必不由於人多之致近來燕貨無利行商甚少八包之數本自難充而一行隨往之員殆近三十人此外又有使臣軍官及醫官畵員寫字官灣上軍官之屬例皆有包則人多包少其所艱窘固其勢也燕京領賞之時受賞正官不踰三十人賞則有限而人固許多使之均分用皆不足何望以此行爲生業乎以使事言之則任譯數三人外都無關緊以彼地事言之則臣見他國使從員絕少而獨我三百餘人擾擾攘攘爲弊無窮正官之數彼旣知之雖難減縮而一行之中不緊名色幷皆除之象譯及應赴人員從略分定無過三十人而此外使不得分包則或可爲矯弊之一助而此亦渠輩之所常願也且我境之內旣減乘馹傳饌之弊彼地之中亦省給糧供蒭之費事雖微細實係便宜伏願亟賜財察及今變通焉批以尾陳赴燕馬弊及員額事令廟堂趁今使行從長論理草記稟處
정조 14년 · 강
命江界府使安廷玹禁錮渭原前郡守柳增萬嚴刑捧招
정조 14년 · 목
平安監司沈頤之狀啓以爲江界一府處在荒僻近來長吏無一善狀又値昨年災荒民勢遑遑而前府使金廷遇莅任而毒流於蔘貂淹病而政委於吏鄕昨年捧糴百奸俱集此時來代者一反前轍極意撫恤然後方可以鎭民心保民生而時府使安廷玹雖無前人之稗政未見振刷之新效倉奸宜先察戢而民言屢發仍以掩置則群情拂鬱民冤宜自聽理而傳令面任使之決處則人皆解體昨年捧糴之時代錢捧留且雜鹽橡罪雖在於前官及夫春糶先分鹽橡已拂民情伊後兩次連分純錢本府以四塞之地絕貿遷之路還民持錢徊徨道路云臣以碧潼二千石穀星火轉輸雖以賑政言之抄饑之際漏濫居多饋粥則不足救饑分糧則半是虛殼前頭釐弊活民實難望於斯人府使安廷玹罷黜其罪狀令攸司稟處江民疾若非直蔘政邑守貪殘實在貂鼠必得廉潔剛方不寶蔘貂之人然後江民可蘇邑事可濟令該曹各別擇差下送渭原前郡守柳增萬則向來邑民之露刃官庭實是莫大之變怪而所以致此不無其由二百結俵災初無把束之及民而謂之防役都歸私用剋削下輩之料食以補官用多捧倉監之賂錢害及還民其他小米之單換大米鋤耕之比總徵稅無非違法招怨之端至於災結私用關係不輕不可以已遞而置之柳增萬罪狀令攸司拿問嚴勘敎曰特界西藩已有月矣始可謂塞一日之責耶日前定州事知有臺啓趁此先發而江界論列差强人意已故者雖不必索言狀中云云實非題外新倅之如是做治自陷辜負之科寧不駭痛鍾城治蹟大不及洪州怠忽已著欲觀前頭雖不得不點下筵席持難之敎使渠知之渠必得聞然猶不肯行救焚拯溺之政於殆劉之江民是豈曰有仁人之心乎此等之人不可但以不職之律勘斷該府使安廷玹罷拿輕矣亟施禁錮一年之典政官牌招開政其代不可不擇差以救江民塗炭依狀請以不寶蔘貂者拔例擬入而已有特敎蔭官堂下勿拘事分付渭原事卿旣按本道聰聽異於京洛則今此論斷出於可已不已耶致其邑民露刃之變不無所由云者此則卿言誠得之種種可惡罔赦之罪姑無論昨年歉荒該郡數百結俵災不啻渭民顑頷者口吻中物此而容手入己巳難逭烹阿之律況且數百結之中無一把半束之及於民如許頑悍貪饕曾所未聞比之定州之無知不暸然自不覺其陷於大罪豈可同年而語凡事皆有情跡之別至於此倅不特情兼跡而已如渠遠外孤蹤如無別般無恐之端監司之所不敢犯者一守令寧或若是無難乎雖以已發於登徹文字者言之殘酷鄙悖之外許多不法上而公穀下而民力可謂無所不犯有一於此渠之罪不知至於何境況共萃而竝罹者乎大抵懲貪二字卽朝家若心然於犯司情殊者自有區別惟渠所爲一言而蔽之曰無惜柳增萬令該府拿來嚴囚待朝開坐直爲除尋常各別嚴刑逐一捧直招以聞萬一抵賴渠敢望生出獄門乎近日國綱雖曰解弛焉可不施於幺麼一增萬乎若不別般嚴覈設置王府將焉用哉以此意判金吾以下知悉亦卽回諭于關西伯謄頒該邑曉告民衆災結及科外誅求之物一一推徵還給民間萬一絲毫遺漏而現發於別遣暗行御史之行則自卿先被卽其地定配之律各別惕念擧行畢推給後狀聞俾遐陬愚夫愚婦知朝廷有法律紀綱事一體回諭
정조 14년 · 목
以趙瑍爲判尹李度默爲左尹李學源爲江界府使新資也○命江界府使當日辭朝
정조 14년 · 강
召見江界府使李學源于重熙堂
정조 14년 · 목
辭陛故也○予謂學源曰予之知人未知何如而每以爾之善治當爲近來蔭官之最雖以淸州治績觀之予甚嘉尙矣江界之無倅久矣噫彼江民亦吾赤子昔之數萬餘戶今焉不過四五千此專由於挽近邑守之無一善政興言及此豈不寒心今者特簡意豈徒然凡於治規必須赫然改觀然後可以無負委毗之意非但字恤現在之民衆而已使轉而之他者聞風還集而大抵治法要不出威生於廉蔭路陞資實出常格須體此意十分淬礪使遐土窮民知有朝家擇吏之效可也學源曰臣未嘗往來西路故邑弊民隱本自茫昧矣敎以無滯卽發可也
정조 14년 · 강
命平山前府使徐有和拿問嚴懲
정조 14년 · 목
黃海監司李時秀狀啓以爲平山前府使徐有和在任時隨行吏鄕等發關捉來定杳官眼同按査則座首申愹招內錢還分給事本府所在會付倉元穀中有積年流來之吏逋各穀折米合爲二千六十一石之多故戊申七月前府使到任初摘發逋吏三十餘人枚報巡營旋又馳進面稟刻期徵捧而適値歉歲實無本色收殺之道故探取鄕論定價每石二兩三錢十二月內沒數畢捧己酉正月還分時一石代錢二兩二錢從民願分給待秋以米捧上爲計矣又値失稔從民願以錢還納而依勅米耗作錢例每石三兩二錢收捧二錢則以庫色輩色落除出今年春還分時一石價三兩沒數分給於民間鄕任特差事上年都監所用空石自本邑上納之數爲六千立而船價馱價猝難變通故以鄕外自願者特差領納監官三人使之先爲擔當其船馱價待會減以爲還報計三人所費合爲一百二十兩船馱價會減米爲八十石則以此償彼多有剩餘故其所區處前府使欲會一鄕廣探民情以爲償報區處之計未及出給致有此境云矣吏逋之移作民還秋糴之仍以錢捧俱係法外而此則或可諉之事勢之致然而至於鄕任事都監所納空石之船費馱價別差鄕外監官使之先爲擔當之狀誠極駭然當該平山前府使徐有和罪狀令該曹稟處敎曰吏逋之移作民還秋糴之仍以錢捧事出於釐弊又已報營則不可歸罪於渠而鄕任事如許有妙理手段卽西邑痼弊外此便成前例之事朝令何等至嚴至有成出一行定例頒示諸道之擧則至重至敬所用雖無昨年別般提飭焉敢循用不屑不當之謬習乎雖慮捧納時雜費有此擧措云而防給之策豈患無其便乎捐俸約已難責於近來吝貨守宰枚報道伯從便拮据亦何若而不爲乎所入物種之徵出於民結卽不過按例事而嶺邑守令猶有拿勘之擧則況此萬萬猥屑萬萬輕率之事乎以堂堂都監所用之雜費使富民陞監先爲擔當者其罪殆不下於賣鄕平山前府使徐有和令該府拿問嚴懲
정조 14년 · 강
命海西假稱營裨人金龜魯等各別嚴懲
정조 14년 · 목
黃海監司狀啓以爲載寧官現捉營裨姓名溯考前後文牒則前道臣李洪載在任時果以金龜魯申繼欽李辰復等三漢假稱營裨索賂民間自該郡摘發論報自營門執捉下送于該郡各加刑訊李辰復申繼欽以隨從酌放金龜魯照律後以其母年七十收贖放送故金龜魯申繼欽李辰復等發關各該邑使之捉來則李辰復已爲身故金龜魯申繼欽捉致臣營定査官嚴刑取招則信川無役金龜魯招內昨年秋間以山訟事留連營底聞母病之報乘夜還家之路自稱營裨責出炬火於炭幕一番藉重濫習漸滋出沒村閭播張聲勢載寧民林德允安學元因事囚禁營獄時其族屬懇托善爲周旋故徵捧賂錢四十兩又與信川李辰復金川申繼欽恐喝載寧民金德守稱以營門廉問討索五十兩錢云金川無役申繼欽招內昨冬金龜魯假稱營裨徵索賂物於民間現捉於載寧官則稱以同事誣訴官家再被刑訊卽爲蒙放云繡啓中所論此外別無可以窮覈者而三漢等賣勢虐民前後非一不可以略已勘治有所容貸李辰復旣已身故更無可論而金龜魯申繼欽更加嚴刑如律遠配斷不可已敎曰所謂憑藉作弊之人旣是假托非眞箇親裨而前伯在任時有所推治拘於法典不得發配則矇不覺察與縱裨行惡差有間焉前伯別無加罪之端而本事至於登徹已行按査不可不別加嚴懲一依狀請擧行事令廟堂分付
정조 14년 · 강
命殺獄罪人李維愼査啓別具意見論理回啓
정조 14년 · 목
全羅監司閔台爀以全州府囚推殺獄罪人李維愼査事馳啓以爲朱星叔之致死根因實由於鞭打而鞭主卽李維愼也朱星叔之生前指斥的在於前陪而前陪亦李維愼則維愼之執定元犯自初無疑而惟彼維愼暗生掉脫之計扶餘縣就囚之初乃以下馬借鞭諉之於閔毅澈之乘憤敺打且以同時先行歸之於朱漢得之混稱前陪或云騎其馬者必打或云逢其辱者當憤彷彿粧撰廣立證援哀此毅澈墮其譎中不俚不思其自明乃反曲聽其指揮至以維愼之打果未見之爲說而自初公證之金旕萬亦爲變招以至於毅澈之換作元犯維愼之白脫放還而其奈眞犯難幻衆憤齊激非閔卽李之狀起於同驛民之營訴行賂換犯之冤出於韓召史之上言今於行査之日參證諸人亦知其掩護不得各從見聞擧皆吐實至如屢書密誘等情節雖以維愼之謊譎亦不敢全諱始變推諉之辭略爲自服之狀而猶云授鞭旕萬使之打下若其下馬自打一款終不輸情況其水營乞錢之札只以三十兩得來爲言營邑行貨之說幷與七十兩帖給而諱之及夫加刑究覈則行兇也圖脫也逃躱也三條情跡箇箇吐實其行兇節次則固請換騎强其不欲忍於飢臥之疲卒忽生無名之業火躬犯手勢亂打凍膚者論其駭悖之擧强戾之性犯此殺越之罪亦云晚矣其圖脫情節則自恃閫幕之勢敢生翻脫之意一邊請簡一邊乞錢旕萬之中間變辭毅澈之白地橫罹莫非維愼賣勢用譎之致其所謂四百金用處別加嚴覈而毅澈前招維愼請錢之札水營不施云今此維愼與刑吏所告俱以爲當自水營有所送來姑以手標先爲相約云而五十兩手標刑吏現納六十兩用處渠供分明幷計其實用與手標及各項預約之數則果爲湊合於四百雖或未及與受而成約丁寧則無異於以物行賂所謂營邑之說卽是水閫折簡邑吏受囑等事而都由於維愼之倡言作勢必欲使人從已之致也究其所犯不特殺越之罪其逃躱委折則渠雖云聞奇自來而不歸渠家逗遛兩湖之間避匿之罪烏得免乎三罪俱發萬死無赦前水使李煜則殺獄之事是豈帥臣之所可千涉而營護悖禆再有折簡之擧資送錢緍終作口實之階亦極可駭其罪狀令攸司稟處敎曰此獄扶甲則乙爲元犯扶乙則甲爲元犯三朔三査招案爲三變皐陶以前書契不可考伊後載籍未聞有殺人之獄如彼其觀勢改磨鍊營邑之莫敢容私姑無論朝家判決雖甚嚴截此不過模索把捉於言辭意旨之外則臆或屢中亦豈必一一符契乎將此文案反復究理疑眩之外互幻無常原初未具之獄徑放被告之人大是失着道伯推官烏可免不審之失而及其移訟完伯以似然不然之案依俙論理殆似癡人之說夢故飭令更覈期於無疑而今案之不瞭然及甚於前案所謂元犯兩人之供本不足取信弛則發明束則遲晚以渠說豈足爲公案而所謂干證旕萬卽至愚至賤不識東西之漢前後變辭不知爲幾次則亦豈可以渠說爲十分公證乎然則執法者斷獄之方無出於打誠誰某死辨人已實因之着緊於何條器仗之的在於藤鞭驛馹換騎與否星叔隨行虛實而右項諸般段落不曾鉤詰於面稽言聽之際只捧承服侤音於旕萬維愼仍謄前啓一本還爲上送道伯査官事不但以駭然言本曹判堂姑未出仕亞堂屢按藩任似此獄理必不生疏須卽別具意見論理回啓仍下該道更令逐一盤問斯速究竟實合讞獄之體以此爲先知悉
정조 14년 · 강
咸鏡監司李秉模以穩源興三月終巡飢口穀數馳聞
정조 14년 · 목
狀啓以爲穩源興三邑去月終巡分賑之報今纔齊到飢口比中巡加付爲三十一口飢口穀數列錄馳啓穩城府飢口三百八十二折米八石八斗三升○巡間救急折米二石六升藿一同十一注之零慶源府飢口一百七十三折米六石二斗醬五斗四升零藿二同三十六注之零○還賑臣巡間救急折米三石八斗三升鹽五斗三升零慶興府飢口九百九十六折米二十五石十二斗七升○還賑民巡間救急鹽二石十二斗七升已上飢口一千五百九十七折米四十石八斗還賑民巡間救急折米五石八斗三升鹽三石三斗零醬五斗四升零藿三同四十七注之零
정조 14년 · 강
原春監司尹師國以流民還接及謢送馳啓
정조 14년 · 목
狀啓以爲連接各邑所報則西北流民捜訪還送者四口內平安道一口咸鏡道三口願留者十口內平安道九口咸鏡道一口他道捜訪過去本道境者三口本道流民還接者七口饋飯護送之節願留及還接顧恤之方連加着意擧行之意各別嚴飭於各邑
정조 14년 · 강
命兼春秋許鞏拿處
정조 14년 · 목
承旨洪義浩啓言入侍命下之後兼春秋許鞏不卽待令以致兼史不得備員事體未安所當重勘何以爲之命拿處
정조 14년 · 강
命罪人柳增萬待拷訊限滿加刑取招
정조 14년 · 목
義禁府啓言罪人柳增萬刑問一次訊杖十三度所供內戊申六月待罪西邑仍値凶年報災二百二十結果得準數許題分俵之際還戶三千四百餘戶每戶五升式除減而京主人監兵營主人役價每年本自還戶中出故從民願以此除給誤聽監色之言畢竟無把束之及於小民其中十餘結依前例帖給都書員三十餘結亦依例減官屯田災結則莫重災結自歸犯手之科皆是難赦之罪至於己酉年災結自巡營減削只劃六十結而十月遞歸未及分俵至於剋削料食事欲減不緊工匠及任輩之料食以充寺奴之白徵而怨言朋興故仍卽停止至於多捧倉監賂錢事倉監差出時一從鄕人之薦而初不干涉至於大小米相換事此乃本邑前例而豐年則以小米二石半換大米一石凶年則以二石換一石而昨年値小米之價踊民人皆願受故果以二石小米換大米一石道啓中單換云者初無是事至於鋤耕稅比總事江邊火田無非山田故鋤耕過半無以區別一依各邑通行之例不得已比總此皆昏謬不察之罪云矣二百結俵災之把束不及小民盡歸私用節節綻露無辭自明所當依律重勘而旣有草供捧入之命請上裁敎曰本罪外觀於供招添却渠死案上死案渠是何人敢於特敎嚴問之下餙巧舞奸所謂自服無非自明如許不怕無㥘之頑物不卽以其法快斷以謝渭民切齒㦸手之冤恨其可曰朝廷有王府關和乎以本邑千餘結田總二百結俵災可謂多且厚矣苟能從實泒及於被災民結當濟得幾許民命哀彼懸磬呼庚之類望哺在此而身爲牧守寧忍下手於把束而以渠破補杜撰之說全不及民一款猶不得隱諱設如渠言眞有防給邸役之擧不但名目各異這間自有甚般奸情大抵剝割殘虐後民益已雖渠伎倆而名以災結之劃付者朝禁至嚴之下如是無忌無憚豈無所以而然乎卽此而渠雖欲倖逭王章苟保軀命其可得乎外此倉監捧賂事穀品換作事鋤耕執稅事比災結偸食猶屬緦功之察而此亦民貨也公穀也其所究覈得情豈容少忽乎渠之大罪小犯不啻指不勝數而道伯荏弱萬不擧一非不知別遣御史更加査櫛而雖以目下登徹之數件言之優爲三尺之斷案他件事端姑不一一究出以此以彼渠之人鬼判斷已久到此地頭其所發明在渠無益而有害一日內二次之刑係是法外待拷訊限滿日次加刑期於捧具格侤音次爲光以此判下更爲施威嚴問以問○敎曰柳增萬所爲可謂殺無赦推問加刑時令宣傳官眼同考察雖云猛杖其所納供萬萬巧慝觀於供招渠於貪虐已覺滋味妙理將爲無所不爲之擧渠若無端倖免當律其可曰國有法乎然而禁府擧行未免稽忽當該本府首都事拿處行首羅卒令攸司科治羅坐後捧傳旨○該府啓言罪人柳增萬更招以爲渠之前招敢生圖生之計粧撰納招而再次嚴問之下何敢一向欺隱乎災結事旣以充數於官屯則自歸私用其外許多餘數都是虛作名目盡歸私用倉監受賂事倉監合十二窠而多以私囑特差其中三四窠或捧數三十兩至於換米事排朔米三石餘折米則果以單換用之鋤耕比總初招旣已自服更無可達之辭云矣諸般罪狀箇箇自服所當依律勘斷而旣有捧草供以入之命請上裁敎曰待拷訊限滿後坐起時依前問目未盡條件更爲加刑取招照法議處次嚴飭救療本罪大體渠旣遲晚卿等罷坐退去都事拿處首羅卒科治分揀
정조 14년 · 강
命甲山府使黃泰彥拿處
정조 14년 · 목
刑曹啓言觀此原春監司尹師國啓本則甲山府定配罪人金昌炫今二月逃還本土故自原籍官開城府押送到伊川因病物故罪人之不得擅離配所法意至嚴今此配所官常時不能檢飭以致逃還物故者萬萬駭然請當該府使令該府拿處從之敎以當該守令之代令該曹口傳各別擇差
정조 14년 · 목
刑曹啓言寧海府殺獄罪人崔太京獄事致死人朴成太以少壯健實之漢有三宿致命之變旣在鬪閧之餘又有被踢之痕則實因旣明參證何論而但其爭端起鬧不過酒盃之討索扶執推擠俱是醉漢之戲劇俱非有心死者不告官之言已無生前讎怨之心元犯欲自刎之擧可見醒後惶㥘之情而死旣由我法當償命道臣原情之說終乖守法之意請罪人崔太京依前同推期於取服昌原府殺獄罪人金有福獄事父之被傷雖急手捍之義末梢戕人難免償命之律而道啓所引大典通編爲父減死之律或有傅生之道事係殺獄有難輕議請上裁居昌府殺獄罪人朴昌孫獄事三女成姦固是勃豀之厲階一夫當家常肆妬悍之惡習在室之婦泣庭而交讁懷孕之妻踰墻而逃避家道至此情義何論臀後竹箒之一打固非必殺之心而昏夜山豀之急步難免顚躓之患則褊塞之性忿毒內亘蒼黃之行恐㥘外逼傷胎之事不一而足其死也非由於被打專由於胎傷道啓傅輕之論不無所據獄案中元犯兩妻同庭取招終有證夫之嫌初覆檢官請幷推考敎曰寧海崔太京事無論生者之緊搪死者之歇踢彼此元非有心而臨死戒勿告官恥生至欲自刎道啓原恕之論不無意見昌原金有福事揆以扶倫之政寧靳原情之典況通編律文若爲此獄準擬傅生一款無容更議居昌朴昌孫事卿之跋辭可謂畵出眞境其死非由於被打云云亦甚的確太京昌孫等令道伯嚴刑一次以過誤及威逼律照勘收贖後卽爲放送有福則分揀放送居昌檢官推考事依回啓施行又啓言全州府殺獄罪人金禾里奉獄事踢打之時雖無看證之人檢驗之際昭著傷損之痕心坎要害旣是速死之處而腎莖握拔尤爲致命之端實因無疑隣里皆證請依道啓嚴訊取服長興府殺獄罪人申汝倜獄事隣舍䦧墻之變雖曰可急而洞里纓冠之救固已太過救之猶云過矣矧又繼之以鬪加之以踢終致殺越之變竟抵償命之科實因旣明詞證俱備一踼腹部渠亦承款六斗畓券又著眞贓法在必死無容更議請依前訊推期於取服敎曰全州金禾里奉獄事此可謂已具之獄而獄旣審理時亞堂亦爲看詳如有意見論理草記否則依前判堂回啓跋辭施行長興申汝倜獄事非死卽殺而殺之者渠也文案昭在渠焉敢發明乎然究其本事萬萬虛悖決知非用意於故殺亦無可以執以從輕之端亞堂更加細閱論理回啓又啓言靈光郡殺獄罪人金會兌獄事此獄初無屍帳而實因之懸以被剌明有受敎而營題之不許掘檢揆以獄體前所未見而衆證成獄亦有法文洞里之傳言樵童之目見雖或參差亦可推知死者閃然寒氣之說可想受刃之光景元犯當以劍刺之供自露承款之眞情而惟其被刺之後猶能行步於三里之地者元犯之自明檢官之起疑俱在於此腸曲雖現而不至於露出劍痕雖深而不至於內傷則惶㥘情急不分痛癢氣力所及姑能行走者理所必然此所以延至六日能免當下之致命以此起疑未足爲疑私和錢畓之行賂致死月日之推遷益可驗眞贓之呈露中心之自㥘而縱奴鳴冤尤極痛惋一依道啓嚴訊取服不行掘檢終乖獄體請當該道臣及檢官竝推考敎曰此獄以被刺後行走三里之地爲發明與起疑之端反覆原案多有違舛且其看證其說二三以此以彼不可不更加審閱後處斷亞堂別具意見回啓道臣及檢官推考事依回啓施行又啓言慈仁縣殺獄罪人權斗每獄事當初成獄只憑德心之一言末梢反獄亦由德心之一言所謂德心四年推覈一辭供招到今更査一反前案且已里娘母女遘癘之日斗每旣以懷孕之故其夫病時已令避去則以各居不通之人爲同室行兇之擧理所必無如非審恤之聖德有此更査之成命則必使無辜之斗每將爲不白之冤鬼自初獄情之疑眩專由德心之反覆天生妖邪殺之無惜宜施反坐之律崔世杰敎囑一款雖不自服徑情告官自有當律令道臣考法嚴處斗每已歸白脫自當放送今旣反案則成獄之檢官不可無罪而道啓之初不論勘有違格例請道臣推考兩檢官拿問處之三嘉縣殺獄罪人朴道經獄事當初所爭不過閭巷勃蹊之常事末梢鬧端遂成夫婦殺越之慘變敺打獰悍之狀明心之目覩丁寧布帶縊死之說檢狀之痕損不現揆以獄體似無可疑而元犯之償命將爲死者洩冤而初啓判付中死者有知必幸其夫生出之聖敎參量情法洞釋幽明之冤雖以屍親田女之狀訴見之其母之言如此其女之心可知且折項廚間致命房中元犯之以此自明不爲無據更令道臣另加盤覈論理稟處此獄參證惟在於雇婢明心而年未滿十五法不當取招而道臣之不爲題飭檢官之視同應問俱有所失請竝推考固城縣殺獄罪人千奉已獄事牛儈同業可知情分醉後推擠初非殺心成語推錢全昧蹊田之嫌打腮起鬧殆同弄假之戲而右肋要害膝築之痕損難掩跨腹敺打手勢之猛毒可見揆以獄情更無可疑而旣無殺心情或可原已成殺獄法在必死初雖醉呶之致終異邂逅之斃終年訊推竟至辭窮反歸元犯於解鬪之人欲圖白脫於償命之科者尤極巧惡請依前嚴覈期於取服慶州府殺獄罪人權進會獄事初頭捽曳已發欲殺之說末後築踼盡吐承款之辭私和之計眞贓現露飮滷之說白地杜撰實因旣明諸招無疑忽地變辭尤爲兇獰請另加嚴訊期於取服善山府殺獄罪人李三得獄事致死人介金妻通奸之說雖有洞里人傳說奸所眞贓未嘗現捉而守丹自縊之擧尤屬可疑其未生時果有潛奸之事則其夫死後政是宣淫之日而乃反隨夫從死未聞桑間之行能辦溝中之諒且以言乎獄體則相鬪之人死在翌日檢驗之前先爲逃避以言乎獄情則旣曰被打實因之傷處未的旣曰相鬪傍觀之詞證無人獄案之可疑如此而如使三得有犯則夫殞妻死兩命隨之苟究厥由由渠一人在法償命斷不可已而獄情疑眩如右所陳請令道臣親執究覈狀聞後稟處義城縣殺獄罪人丁奉益獄事奉益之呈官得捷依例入葬事理當然而林命金之必欲禁斷暮夜作黨遮截輿路張拳冒刃抵死力戰手勢及光景可想其無顏不幸等語便是成獄前承疑之辭藥丸酒饌之饋可見病重後自㥘之意則其爲元犯斷無可疑請依前訊推期於取服敎曰慈仁縣權斗每獄事觀於道啓始覺前料之不爽何必滯囚卽爲決放德心則反坐過矣令道伯參酌懲治李化得則決放崔世杰則亦令道伯嚴處檢官拿處事依施道伯推考分揀三嘉縣朴道經事夫殺妻之案曾有論理判決者今豈有異見況於渠之妻母之供可謂必然之常情朝家於此獄欲傅之生科未知獄官之見亦果何如論理草記回啓固城縣千奉已獄事當初起疑於無疑使之更考文案論理狀聞者出於十分致審之意而道伯曰不可宥卿等曰亦以爲然到此姑令仍推之外無他更起疑端之語依回啓依前仍推而待此後新伯到任審理時更以意見論理別具狀聞事分付慶州府權進會獄事更査之擧出於詳愼而推官結語信有意見道狀曹啓皆主常憲到此仍推之外豈有他說依回啓施行而獄情猶有未可知者所謂疝症與浮腫或有一分其然之端此一款後次同惟宜加究覈善山府李三得獄事道伯之見信有意見亞堂卽錄啓之道伯不必更詢參議別具意見草記回啓義城縣丁奉益獄事參議一體具意見草記回啓又啓言全州府囚推殺獄罪人李維愼獄事道臣推官之前後査閱類皆致詳於詞證情跡之間反多闊略於傷處實因之際以手足被打之痕未必爲要害致傷之處而藤鞭之柔軟不至傷處之闊大云此有不然者藤性最堅以此猛打足可致命且考法文則雖非要害處傷痕狼藉毒氣攻注爲必死之形星叔之因此致命的然無疑看證金旕萬至愚至迷不知東西則檢庭初招可知其實情及夫獄老之後甘聽給賄之說忽地變招末梢所供自服其受人指嗾則恐不可以此歸之矛盾以情跡言之則李維愼怙主帥之勢極力下手之光景如在目前而書嗾愚騃之毅澈行賂掌獄之吏隸嫁禍他人自謀掉脫及諸招湊泊眞贓露出之後方爲節節承款行兇原犯更無可疑而判付中旣有下該道更令盤問之命分付道臣未究諸條詳覈啓聞後稟處閔毅澈陷於維愼術中前後供辭反爲彼地其情則可憐其事則可痛元犯旣定別無可疑之端湖邑刑吏朴弼昱劉漢起等殺獄重案受賂幻弄以致情節疑眩宜有別般痛懲之擧更加嚴刑遠地定配前水使李煜私護幕裨多輪錢貨屢行關節湖西推官等莫重獄事初不審究元犯無難換易者旣關獄體且關後弊竝令該府拿問處之湖西前道臣只憑檢官之論報元案未究竟之前徑放被告之人所當請拿論勘而係是二品不敢擅便請上裁湖南道臣則結辭中傷處實因不少槪及元犯干連亦無論斷有違格例請推考敎曰觀此回啓剖柝頗甚詳備依此跋辭及昨下判付謄關該道使卽拔例詳覈不多日內修啓事嚴飭分付完伯問備事依施査官之徒仰巡使之頤指或緩或緊終涉未妥全州判官尹光濩長城府使韓文洪竝待更査究竟令該府拿問處之湖西檢官事依回啓施行係是已遞之官何待照律改差代事分付該曹該水使李煜卿曹論理亦然與錦伯拿勘事依回啓施行
정조 14년 · 강
判下諸道徒流罪人放未放回啓
정조 14년 · 강
命前注書李德鉉拿處
정조 14년 · 목
政院啓言今因專經武臣試射賞典事取考乙巳四月二十五日日記則當日試射殿座時入侍日記初不修正無以考出當該注書所當重勘本院請推外無可施之罰何以爲之敎以拿問嚴處
정조 14년 · 강
以金處漢爲甲山府使口傳也
정조 14년 · 목
義禁府啓請甲山前府使黃泰彥依例拿來敎以待畢賑拿來新除府使亦令依此爲之
정조 14년 · 목
以金晉柱爲鴻山縣監李圾爲扶餘縣監
정조 14년 · 강
遞判尹趙瑍及承旨沈晋賢
정조 14년 · 목
瑍過三日不肅晋賢情理宜念故也
정조 14년 · 목
禁府啓言德川前郡守申曮原情以爲渠姿性庸暗不能事事則昏眠二字何敢發明至若政出多門則所任差出之際衙客首鄕不無人言故衙客逐送首鄕刑汰至若橫取非義之物數至千金則惟恐人知深深藏置卽是常情乃反列置左右朝夕愛玩云者渠雖不卞菽麥寧或爲此捧糴之或五兩或三兩事折米二百石因營關從時價以七兩捧上則不止五兩乃是七兩且江邊穀多邑還穀每石定以三兩以三千五百石去己酉春移付本郡故分給民間捧還時以歉歲之致還捧本錢春分時依營關還以三兩分給大同米事本郡官需本無白米故每年冬等出給小米二石於民間待明秋以白米一石換捧卽是舊例適當松內外面受去之次而歉荒最甚還穀田稅萬無備納之勢故一從民願白米七十五石代小米一百五十石作錢每石捧六兩合錢九百兩內四百五十兩移克兩面當納田稅還穀四百五十兩以補民役飢口則可付賑者爲二千餘口故躬往十面逐日摘奸其中浮黃之民先爲抄出一一分賑隨其緩急次次加付二千餘名依數盡入還戶則各倉還分果多虛作名號故各該監色卽爲嚴治一一還推納于邑倉倉屬事則倉監金太應果有還錢給債之事故卽爲刑治流民則率多無籍無依不入還案或有受還者謀避納還自至流亡之境而奸鄕奸吏之從中幻弄其敢曰必無設粥則歲前私賑旣設一次自正月公賑以後每月三次以最精穀作粥饋之自歲前至三月合爲十次渠雖萬萬無狀豈忍只設三次瞞報營門乎至於生太之代給二月末巡賑民饋粥時元賑外又有當付者故旣有賑餘之粥略略分饋而加給生太五合反作事本郡以尤甚災邑所捧還穀三分一四分一停退應捧中所未捧者二千九百五十石此則報營已爲懸註於營會案最精穀發賣事似指向所云小米一百五十石作錢之事而此雖民願實係法外則其何敢發明云請上裁敎曰志不在貪饕政未必刻酷而入於奸猾袖裏致使無告失所果不多讓於不治他倅則繡啓中各項疵纇謂之不知而自陷則可也豈可曰曖昧乎䵝䵢乎渠所供雖無噴▣說去者或稱豈忍爲此或稱寧或爲此渠所謂豈忍而寧或者一邑萬口無人不傳使渠自作繡衣往探民情則必有怳覺其難貰究厥本情一則疏闇所致二則昏憒故耳事旣現發罪在蔑法不可曲加寬恕嚴加照律以懲他倅賑還之許多奸弊皆由邑吏椉機作孼如許亂民若不覈出痛繩何以慰德民怨咨之情令道伯拔例査究其中首惡別加訊推口女有分明偸食毒流民生者捧遲晚取招以聞還剩之出於民者賑剩之不歸於民者一一推徵還卽分給後形止狀聞事分付又啓言龜城前府使金衡柱原情以爲繡啓中獄訟不肯別白事本邑民習自來至頑落訟者必也稱冤故或有更査退斥者愛妾至親之肆行關節事渠累朔沈病眠藥之節無人看檢故順川四益良者招置衙中而本邑車命濟欲差官廳鄕所僅參末薦乘醉揚言曰首薦出於册房通引之請囑云故捉入査問竟歸虛謊略加治罪命濟因此含嫌做作訾謗傔人受賂事圖任鄕人輩納賂傔人之說有所聞及故方欲査治之際傔人和幾逃躱前之交結鄕人輩追往中路所着衣服奪來云還穀之以錢代捧吏鄕售奸事昨春反閱倉庫則穀色麤劣逋欠數多故艱辛畢捧之際自致衆人之怨至於昨年大歉本府尤甚自秋捧上之時民皆貿納於他境初無以錢代捧之事還穀則依前捧上故雖爲例穀賑穀則開倉初申飭故果爲極精畢捧之後亦令一一反閱則依數見存吏鄕輩若有幻弄之弊則豈不現發乎若其民不願受勒令取去者蓋以還穀不如賑穀故受去之際每稱穀品麤劣云而別無勒給之事天安兩倉移錄事停退關文中以已畢捧之穀計其分數或移施或出給從自願施行之意知委故已納民名下餘穀則不出倉門以易捧之道果爲從自願移施於未捧各人名下雖在樂歲此倉之穀貿納彼倉旣成前例若不闊狹自該倉點數督捧則山谷貧氓皆有逃避之意故不得已依例許之未捧之數盡錄於營門會案中虛錄殆近千包云者安倉接宣川界穀價稍歇於他倉故先以正穀準捧繡啓中安倉虛錄事尤非實狀山倉雖不入於繡啓而該倉及天倉在於義州接界太山長谷中該倉所屬以該面之大歉難以遠輸從便貿納於所近之倉故該倉所捧果爲些略而反庫則天山兩倉逋欠合爲一百三十石零故論報營門幾至畢捧之境勅庫米發賣錢事丙申丁酉兩年支勅監色未放下被害之數乃爲二千六百餘兩竟至敗家流離之境故累呈營門受題到付故便否採問於軍鄕則民皆樂從故一千八百四石果以三兩餘代捧開春後察民間形勢則雖一分錢實難減給面議營門一依捧上三兩還爲分給此等補害之事豈有圖囑營門之理賣鄕事設賑之初有願納賑資者論報褒賞之意關文來到邑底居金鷲願納折米五十石適有鄕所窠果爲差出他無賣鄕之事云請上裁敎以論理議處又啓言金衡柱所謂自服不過鄙細之事其中倉穀之以錢代捧空殼之留作賑資其所納供語涉粧撰至於勅庫米及賣鄕事諉以報營如不一一取服則遽議論勘有欠綜核請令道臣詳査狀聞後處之允之又啓言平山前府使徐有和原情以爲繡啓中錢還事渠於戊申七月待罪本邑覈出宿逋各穀至於六千餘石折米爲三千餘石折米千餘石以本色刻期徵捧二千六百石則所逋官屬勢窮力竭故論報營門且會一鄕商確收殺之道則丙申年間本邑以吏逋之難捧每石捧價二兩二錢分給民戶待秋還作本穀故依此例以二兩二錢徵出分給昨秋大歉以米督捧實係行不得之政傍據勅庫耗作錢例以三兩二錢收捧今春分還時以三兩還給所納之民二錢亦依勅需庫例以落色除給庫屬此雖出於事勢之不得已違越法式罪無所逃特差鄕任事本邑流來之例凡有及時公事別擇鄕外勤實人差定監官使之次知擧行故龍用謬規一依鄕廳望定差出三人分船領納船運之際所入浮費爲一百二十兩今二月間二十餘石米以船馱價勘下於冬等會計成册而本邑每當公事毋論大小必也鄕會而區處故此亦一鄕齊會之時計給船馱所入及監官浮費之意下帖鄕中而連値事故未及鄕會自陷難赦之罪犯云請議處允之人啓言昨年都監所用物力之或慮貽弊前後飭敎何等諄複而船費馱價以富民陞監擔當事極無狀請以此照律敎以違越軫弊之飭敎其罪猶歇援用不屑之悖例其情可痛渠非昏憒者流似此人事優可知之乃敢冒犯於不敢犯之事畢竟不用與自當姑無論一出富監已屬難貰以此知悉照律又啓言徐有和杖一百收贖告身盡行追奪徒二年定配以父年七十九無兄弟獨身收贖私罪施行允之敎以功議各減一等又啓言淸安前縣監李宗魯原情以爲本縣東面樹木鬱茂居民鎭年斫取山皆童濯地亦瘠薄民不起墾賦稅無減民不聊堪而帳付之地末由頉稅故道臣巡到時果以此事爲言至於豪右漏賦下戶疊稅昏謬莫察云請刑推得情敎以除刑推議處又啓言李宗魯田政事體何等嚴重下戶瘠土日徵疊稅極爲可駭請以此照律允之又啓言李宗魯杖一百收贖告身盡行追奪私罪施行允之又啓言禁府都事申湜原情以爲莫重狀啓塡銜之際不能審察有此做錯論其罪犯萬戮猶輕云請刑推得情敎以分揀放送又啓言禁府都事李義度原情以爲渠於日前親承吳大益拿囚之命走通本府又有罪人趙慶輔承慶恒等具格拿囚之命自政院招致分付而未能明白知委莫非不審之罪云請刑推得情敎以分揀放送又啓言鐵原前府使李潤謙原情以爲金城縣所捉賊漢二名依營關別定校卒依格枷銷領往春川府纔到春川境店校卒等蹔鮮其縳留憩療飢而困眠昏倒致令一名逃躱莫非渠昏謬不飭之罪云請議處敎以削職放送又啓言全州前判官李最源原情以爲全州本非木產之邑而砲保布必以升細尺長者擇納比他邑最精緻昨秋綿歉木價騰踊從市直納錢自官貿木之意民訴盈庭故不得已從民願細木一疋價定以四兩四錢馱價與京司雜費又爲一兩合爲五兩四錢而此雖出於便宜不職之罪在所難免云請刑推得情敎以今日內考律勘放後草記功議區別減等又啓言稷山前縣監趙雲絅原情以爲本縣以野邑土不宜綿而昨秋大歉當納炮保一依品式而徵捧則該色易於操縱窮民難於辨納故不得已齊會民人從願折價竝後錢雜費以四兩七錢定捧送京貿納而一疋之價若是夥然濫捧之罪實無所逃云請刑推得情敎以依李㝡源供辭判付擧行又啓言林川前郡守尹昶原情以爲本郡軍保米捧上之規每一石元納六斗浮加四升自前定式稍異於他邑規例初不以斗升量捧每五名各六斗四升合作二斛二斗依稅大同例民皆作石自納元納六斗浮價四升更無可減之勢以此實狀面悉於新舊道臣自今年另加致精於斛量而不得如他邑之升斗裁減雖由於所捧之本無餘剩朝令之下不能講求方便之策不職之罪自知難逭云請刑推得情敎以依李㝡源趙雲絅等供辭判付擧行又啓言時囚罪人李㝡源趙雲絅尹昶等今日內考律勘放後草記事命下矣㝡源雲絅昶各杖一百告身盡行追奪而㝡源昶功減一等雲絧議減一等放送
정조 14년 · 강
正言朴師默上疏賜批
정조 14년 · 목
疏略曰秋曹諸囚關係何如罪犯何如而放釋之命實出於萬萬意慮之外喉院覆啓三司聯章一例靳批竝皆還給此何事也此何擧也伏願亟寢成命前後箚啓亦命還入一一賜批以爲嚴隄防伸懲計之道焉今於關西御史李冕膺事臣又有所訝惑者吳大益之募錄鄕案恣意徵斂柳增萬之偸食災結隨手剝割若是狼藉有口皆傳無人不知則身爲按廉之臣何獨置而不論乎若使初不聞知則烏在其廉探之意如或知而不言則自歸掩護之科關緊於朝綱法禁者全然疏略之乃反以閒漫近諧之言敢瀆於奏御文字之間至被大僚之請譴雖以聖度之包容罰止問備而至於定渭兩邑事難免不審不實之罪臣謂關西御史李冕膺亟施削職之典斷不可已也批以勿煩附陳事繡啓體段至嚴密除非栍邑事不敢拖及題外原啓中之一句近諧固有不審之失不論定渭兩邑有何可斥之端爾亦難免生疏姑先推考勿辭察職
정조 14년 · 강
命時囚沈能廸府內保放
정조 14년 · 목
敎曰時囚罪人沈能迪府內保放能講後草記
정조 14년 · 강
命湖南還穀依狀請加分
정조 14년 · 목
備局啓言全羅監司閔台爀狀啓有草記回啓之命矣取見狀本則以爲本道穀簿原來不敷以應分穀總計當受民戶則排比實無其路民間形勢未免艱之道內列邑所在元還餉留庫中限六分一特許加分事請令廟堂稟旨分付矣本道還穀每患不足加分狀請已多近例方農乏糧亦所當念請依狀請略綽加分後登聞之意分付道臣允之
정조 14년 · 강
命江華府罪人車七孫白翎鎭減死爲奴
정조 14년 · 목
刑曹啓言江華府罪人車萬大御庫作賊節次旣已箇箇承款依例同推考覆親問結案取招係是不待時處斬罪人報政府詳覆施行賊人萬大同生弟七孫今爲十二歲取考律文則賊人十四歲以下絕島爲奴依此律照勘之意請分付守臣敎以本獄事其犯至重其情可恕七孫當爲元犯而卽十二歲迷劣無知覺者此而用法徒近戲劇白翎鎭減㐬爲奴車萬大終非罪魁以次犯勘斷事分付守臣
정조 14년 · 강
飭海伯以細蝦醢封進次數及邑名條列狀聞
정조 14년 · 목
該監司李時秀狀啓以爲延安甑山島民朴仁培等別封紫蝦請令海州擧行事上言令該道臣論理狀聞事有命矣延安海州俱有產蝦之島而物產多寡逐年不同漁採得失因地各異若論彼此之分不無優劣之殊島民爲弊不在物產與進獻而在於浮費自本邑旣已措辦物力添助浮費則延民可紓收斂之弊海民亦無專當之應不待矯革實爲兩便依前擧行之意更爲分付兩邑進獻物種之浮費專由於營屬輩操縱各別嚴束俾無橫濫之弊水路輸運事紫蝦封進例以官馬馱載遠路搖蕩每有味變之慮再昨年昨年以水路輸上今春又以水路之有弊以人夫擔奉以上水路一款亦無可以變通敎曰一年內通計則封進爲幾次每次爲幾斗應封各邑爲幾邑乎卿其條列狀聞海州之弊如此則兵營所封黃州之弊亦當如許幷與封進次數缸數及邑名使之一一報來後一體論理狀聞細蝦醢之封進旣爲弊瘼則蝦卵甘冬醢亦豈無弊乎亦爲詳探狀聞此雖一事旣知爲民隱則豈可從看耶此意知悉事回諭
정조 14년 · 강
遣承旨詣宗廟奉審摘奸
정조 14년 · 강
禮曹以判府事李性源當日卒逝啓
정조 14년 · 목
敎曰拔擢至三事取其剛方況年來春遇多出常格而故待敎之未克盡用猶以爲慘惜豈料大臣之又繼逝乎銜命萬里扶病還第擬待差可後登筵今焉已矣傷歎何言尤所愍惻者其家無主喪之人隱卒之典宜有自別卒判府事李性源家遣承旨致弔明日進去曾帶閣銜自有別致祭再明日遣閣臣擧行祿俸限三年輸送奉祀孫待年長調用
정조 14년 · 강
以金履喬單付翰林口傳也
정조 14년 · 목
敎曰館規例待兩朔行公茅三月付下位而若値上番不付之時則有進付之例翰林之許久俱闕事甚未安當該翰林令該曹今日口傳付職牌招入直
정조 14년 · 목
敎曰傳命司謁三人尙無料布內司官員二窠差備別監二窠換作祿窠移屬事分付戶曹
정조 14년 · 강
命兵曹判書李▣越俸一等
정조 14년 · 목
該曹啓言因龍虎營進上甲冑監董將校等別單取考謄錄草記事命下矣取考久遠謄錄則甲冑新造進上不但元無其例今此監董之數不滿十部則別無可紀之勞監董將校李惟直論賞一款請置之依判下弓子一張題給匠手等各木一疋布一疋施賞敎以甲冑進上賞典以內在舊遠謄錄觀之幾乎年年有之則草記中曰以無是例者卿之矇昧極爲駭然越俸一等此草記還給然則自上謄下然後可以草記乎至於龍虎營疲殘甚矣豈有進上之前例乎昨日下敎卽指他營門則只以龍虎營前例草記尤爲駭然矣
정조 14년 · 강
酌決畿內移配罪人推畿伯金思穆
정조 14년 · 목
京畿監司金思穆狀啓敬奉敎書頒布列邑雜犯輕囚今方決放坡州牧減死黜置罪人鄭致達妻及他餘逆賊緣坐爲奴婢者不敢擧論坡州牧移配罪人張好辰有遇赦更稟之命而罪名不輕置之仍秩仍秩富平吳克亨楊根權仁得積城李以良驪州劉漢日竹山朴瑞源利川李於仁老味朔寧李旕福金太廣安城金龍喆豊德全明元金浦曺祥麟南陽五禮抱川李長榮加平洪義國南陽金元才陰竹安正基永平許璉麻田鄭仁世振威金虎錫朔寧姜道辰抱川韓弘沃安城李世輝龍仁李大植安山柳鍵坡州張好辰○稟秩楊州金得九平兵驛鄭聖甲通津閔道爀仁川朴廷孝水原李起宗驪州崔守珍富平文成豹南陽李福伊○刑曹啓言本曹所管定配罪人放未放秩竝依啓施行稟秩中楊州充軍罪人金得九平丘驛爲奴罪人鄭聖甲遇赦更稟事曾有傳敎矣請上裁敎以楊州金得九平丘鄭聖甲竝放利川李於仁老味豊德金明元南陽五禮安城李世輝坡州張好辰亦爲放送朔寧金太廣抱川李長榮加平洪義國南陽金元才陰竹安正基永平許漣麻田鄭仁世振威金虎錫抱川韓弘沃龍仁李大植安山柳鍵等皆是私掘毋得輕放先朝受敎至嚴若過十年者似有分揀之命更考卿曹謄錄草記而該道啓本之只書移配日子不書原配年月疏漏甚矣道伯推考各人等原配年月日本曹別單懸註書入仍以此意行會諸道此後放未放啓本中移配之類原配年月亦令懸錄
정조 14년 · 강
命江界府定配罪人金召史及其夫成泰柱移配稷山縣
정조 14년 · 목
平安監司沈頤之以金召史到配後與其夫成泰柱同爲保授馳啓有是命
정조 14년 · 강
平安監司沈頤之以三月中巡分賑形止馳聞
정조 14년 · 목
狀啓以爲設賑諸邑除出精穀計日分給賑民形色日漸向蘇而還民糶穀邑邑不足所受亦不優厚故不願還而反願賑一路民情誠甚哀矜矣○尤甚邑義州府飢口八千一百九十九合折米二百四十六石五斗四升醬二十一石十四斗一升零○粥小米十三石十斗五升零醬一石九斗五升零藿二千四十九立龍川府飢口三千五百八十合折米一百六石四斗醬九石四斗八升○粥大米五石十二斗八升醬十斗七升零藿一千一百九十三立朔州府飢口二千十五合折米五十九石十一斗二升醬五石三斗四升零○粥小米三石四斗三升零醬六斗零藿六百七十二立昌城府飢口一千九百三十八合折米五十六石六斗九升鹽四石十二斗四升零○粥小米一石七斗九升零太一石七斗九升零鹽三斗二升零龜城府飢口三千三百六十四合折米一百一石一斗醬九石○粥小米五石九斗三升零鹽五斗零寧邊府飢口六千九十三合折米一百七十九石四斗六升鹽十五石八斗二升零○粥大米九石十二斗一升醬一石三斗二升零藿二千三十一立成川府飢口五千四百三十六合折米一百六十三石十斗鹽十四石九斗二升○粥小米九石一斗七升零醬一石一斗三升零藿一千八百十二立雲山郡飢口一千七百四十八合折米五十一石一斗八升醬四石五斗九升零○粥小米二石十一斗七升零熙川郡飢口五千八百四合折米一百七十五石五斗鹽十五石十斗八升○粥小米九石十一斗九升零鹽十三斗二升順川郡飢口二千九百五十合折米八十六石四斗八升鹽七石六斗四升零○粥小米四石十斗四升零鹽八斗八升零藿七百三十七立零德川郡飢口二千三百五十二合折米六十九石十一斗二升鹽六石一斗六升零○粥小米三石十二斗五升零寧遠郡飢口二千五百三合折米七十五石十一斗三升鹽六石十二斗一升零○粥小米二石一斗七升零太二石一斗七升零鹽七斗五升零孟山縣飢口一千六百八十六合折米五十石十一斗鹽四石七斗九升○粥小米二石十二斗三升零醬五斗零藿五百六十二立陽德縣飢口三千二百五合折米九十五石六斗一升醬八石五斗九升零○粥小米五石四斗零醬九斗六升零藿八百一立殷山縣飢口二千一百五十八合折米六十二石七斗醬五石四斗五升○粥小米一石十三斗九升零太一石六斗五升零鹽六斗四升零魚川驛飢口二百五合折米六石二斗九升鹽八斗三升零○粥大米三斗四升零太一斗七升零鹽五升麟山鎭飢口八十八合折米二石十斗九升醬三斗七升零○粥小米二斗三升零醬二升零淸城鎭飢口七十二合折米二石三斗三升醬三斗零○粥小米一斗八升零天摩鎭飢口一百十八合折米三石八斗二升鹽四斗七升零○粥小米一斗七升零太一斗一升零鹽一升零昌洲鎭飢口七十八合折米二石四斗二升鹽二斗九升零○粥小米一斗零太七升零鹽一升零恃寨鎭飢口五十合折米一石七斗六升鹽二斗零○粥小米六升零太六升零安義鎭飢口一百九十一合折米五石十斗四升鹽七斗五升零○粥小米二斗四升太二斗三升零鹽三升零委曲鎭飢口一百四十二合折米四石二斗三升醬五斗三升零○粥小米三斗三升零柔院鎭飢口六百三十五合折米十九石六升醬一石十斗三升零○粥小米六斗三升零太九斗五升零鹽六升零寧城鎭飢口四百六十四合折米十四石四斗三升醬一石四斗六升零○粥小米四斗零太八斗一升鹽一斗二升零兎城鎭飢口二百三十九合折米七石二斗八升醬九斗六升零○粥小米六斗醬七升零藿六十立玉江鎭飢口五十七合折米一石十斗三升鹽二斗二升零○粥小米一斗三升零鹽一升零水口鎭飢口五十九合折米一石十一斗六升醬二斗三升零○粥小米一斗四升零藿十五立淸水鎭飢口九十八合折米二石十四斗四升醬三斗九升零○粥小米二斗四升藿二十四立方山鎭飢口九十八合折米二石十四斗三升鹽三斗九升零○粥小米二斗四升醬一升零仇寧鎭飢口一百三十合折米三石十三斗五升鹽五斗二升○粥小米一斗九升零太一斗三升鹽二升零幕嶺鎭飢口三百三十二合折米九石十三斗五升鹽十三斗一升○粥小米四斗一升太四斗一升零鹽六升零植松鎭飢口九十九合折米二石十四斗三升醬三斗九升零○粥小米二斗四升零醬二升零藿三十三立龍淵鎭飢口三十二合折米十四斗六升醬一斗三升零○粥小米八升零乾川堡飢口八十七合折米二石九斗四升鹽三斗五升零○粥小米一斗一升太一斗一升鹽一升零大吉號里堡飢口五十九合折米一石十一斗五升鹽二斗三升零○粥小米八升零太五升零鹽一升零廟洞堡飢口四十合折米一石三斗二升鹽一斗六升零○粥小米五升零太五升零鹽七合零於汀灘堡飢口二十三合折米十斗二升鹽八升零○粥小米三升零太二升零鹽三合零雲頭里堡飢口四十四合折米一石四斗九升鹽一斗七升零○粥小米六升零太四升零鹽七合零甲巖堡飢口五十三合折米一石九斗鹽二斗一升零○粥小米八升零太五升零鹽九合零○之次邑鐵山府飢口六百二十合折米十七石十四斗三升醬一石七斗八升零○粥小米十四斗五升零醬一斗二升零藿二百七立慈山府飢口一千七百八十九合折米五十一石九斗四升鹽四石五斗四升零○粥大米二石十一斗六升零醬五斗三升零藿二百六十七立楚山府飢口二千九十二合折米六十一石二斗醬五石三斗八升○粥小米二石五斗三升零太十四斗五升江界府飢口三千七百五合折米一百一石四斗八升鹽七石十三斗七升零○粥小米五石二斗八升零醬十一斗一升零藿一千二百三十五立渭原郡飢口一千五百九十七合折米四十六石五斗三升醬三石十四斗二升零○粥小米一石六斗六升零太一石九升零鹽三斗一升零江東縣飢口一千八百九十四合折米五十五石一斗四升鹽四石十斗五升零○粥大米二石十四斗七升零醬五斗六升零藿四百七十三立宣沙鎭飢口七十一合折米二石鹽二斗四升零○粥小米一斗五升零醬一升零藿二十三立牛峴鎭飢口三百二十三合折米九石十斗五升醬十二斗九升零○粥小米八斗零鹽六升零車嶺鎭飢口二百八十八合折米八石十一斗二升鹽十一斗八升零○粥小米七斗三升零阿耳鎭飢口二百八合折米六石二斗八升鹽八斗一升零○粥小米五斗一升零醬六升零神光鎭飢口二百十四合折米六石二斗醬七斗七升○粥小米四斗九升零醬六升零藿七十一立上土鎭飢口一百五十三合折米四石四斗四升鹽五斗二升零○粥小米一斗六升零太一斗六升零鹽一升零高山里鎭飢口一百十三合折米三石三斗七升醬四斗零○粥小米二斗六升零醬二升平南鎭飢口七十四合折米二石二斗六升鹽二斗八升零○粥小米八升零太八升零鹽七合零從浦鎭飢口五十三合折米一石七斗一升鹽一斗七升零○粥小米一斗一升零醬一升零楸坡鎭飢口一百五十四合折米四石三斗二升鹽四斗九升零○粥小米一斗六升零太一斗六升零鹽一升零伐登鎭飢口一百四十合折米四石三斗四升鹽五斗六升零○粥小米二斗太一斗五升零鹽一升零夞㤛鎭飢口一百七十五合折米五石三斗三升醬六斗九升零○粥小米四斗三升零鹽一升零吾老梁鎭飢口九十合折米二石十斗八升醬三斗六升零○粥小米一斗一升零太一斗一升零鹽一升零山羊會鎭飢口一百二十合折米三石十斗五升鹽五斗一升○粥小米三斗一升零壬海鎭飢口四十五合折米一石四斗七升醬一斗六升零○粥大米一斗零藿十五立乫軒洞堡飢口六十一合折米一石十三斗三升醬二斗六升零○粥小米五升零太一斗零鹽一升零嗭洞堡飢口一百十一合折米三石五斗三升醬四斗五升零○粥小米一斗一升太一斗七升零鹽二升零馬馬海堡飢口四十四合折米一石三斗七升鹽一斗五升零○粥小米九升零已上飢口七萬六百五十八折米二千九十石三斗二升鹽一百石四升零醬八十二石七斗二升零粥大米二十一石十斗八升零小米八十三石一斗七升零太九石十四斗五升零鹽三石九斗零醬七石十二斗三升零藿一萬二千二百八十二立零
정조 14년 · 강
召見壯勇營提調鄭民始于重熙堂
정조 14년 · 목
民始啓言水原園所所用水車十五坐自本營今方製造車板次廣板萬無覓得之路聞長生殿退板餘儲數多云此是戶曹請得發賣者請限三十立取用從之
정조 14년 · 강
飭諭關西伯沈頤之
정조 14년 · 목
敎曰近來國綱之解弛專由道伯之不能遵奉犯者不卽摘發致察又不小則糾飭大則狀聞之故尋常法令其效未聞雖以乘轎一事言之令後道內守令私行與大小使星之公行間果無犯禁之人乎卿之特畀何如則此等事又欲闔眼此豈非卿病處乎宿處難忘古人所戒卿須亟改前失更須惕念掩諱之事卽爲狀聞此後另加察飭事下諭于箕伯外此諸道豈無犯者以此下諭一體成送有旨掩置處自首後必蓋加察飭無若今番之先已登徹事下諭于諸道
정조 14년 · 강
以金履正爲承旨前望也
정조 14년 · 강
命完伯仍囚李顯大等取服以聞
정조 14년 · 목
該監司閔台爀啓本以爲罪人李顯大宋成昌金石只金用宅宋信謙姜世樂等六囚嚴訊之下終不輸情掇拾前供一向抵賴旣兇且慝無與爲比請竝加嚴刑窮覈敎曰李顯大宋成昌仍囚取服金用宅等分輕重勘斷後狀聞事回諭
정조 14년 · 강
應敎柳文養陳疏賜批
정조 14년 · 목
疏略曰臣於貪贜罪人吳大益南海縣定配之命竊不勝憂慨之至近來廉白無聞貪墨成風現發抵罪者項背相望豈有如大益之贜汚狼藉爲西氓血怨骨讎者哉不有邦禁假稱鄕錄勒歛禮錢至於六萬餘兩之多虛張名目盡歸私橐不施一杖箇箇自服則宜施烹阿之典而殿下特以乃叔之侄至有海島薄竄之擧勳勞自勳勞贜汚自贜汚誅殛之罰不行於此輩則貪夫墨倅於何懲畏伏願聖明亟寢定配之命夬施一律今日臺臣目見刑政之乖當無一人抗言者何其含默之至此耶臣謂兩司諸臺竝施譴罷之典斷不可已也日前掌令高應觀之詣臺行公何等變怪以渠臺通之不合疵摘之論峻發於候班稠坐之中銓官至以此引嫌則渠雖卑幑無識職是淸朝耳目宜思縮伏自靖之道而佯若不知冒赴臺廳士大夫處義雖不可責之渠輩其貽羞搢紳莫此爲甚臣謂掌令高應觀亟令改正以重臺選批以吳大益事不獨念世宥之義且其犯科專由沒覺按法典贜物屬于公者許其貸死中間花消旣命一一還他此豈非屬公乎酌處之擧政由斟量不允兩司譴罷事似此等事臺閣之一番爭執不害爲故例而近來竝與殺獄酌決此規之廢却久矣豈特行公臺閣之失不允高應觀事不知委折當一問於爾之登筵時矣
정조 14년 · 강
還給刑曹參判洪檍參議徐瀅修疏本
정조 14년 · 목
檍陳疏略曰慶山縣減等徒年罪人安守林尙州牧減等徒年罪人徐宗郁干係何如而臣衰憒且昏只認其假托官房圖署已經特敎減等徑先請放至承依回啓施行之命(刀削)臣之顚錯之罪誅戮猶輕伏願聖明先治臣罪特許守林等仍秩際伏見罪人李綏福等十二人放送之命臣繞壁不寐憂憤弸中噫彼諸罪人事關讎賊罪係罔赦不誅而謫可謂失刑未經一年遽然疏放則亂賊何以懲畏義理何以扶植且朴宗性等三人或與德相往復或爲德相通文罪犯至重則不可遽議放釋臣雖被誅殛實無奉行之望伏乞竝寢成命○瀅修疏略曰安守林徐宗郁等兩罪人混入於蒙放秩又有權一彥等十二罪人特放之命噫彼諸罪人之干連何如則豈可與尋常編配竝議肆赦而矧今(刀削)王綱日紊凡係寔繁之徒正合劓殄無遺尙今假息憤已切矣從而疏釋此何事也至於朴宗性等則右袒德相罪著護逆前後宥音之乍下旋格非一非再則莫嚴者隄防今於成命之下豈有奉行之理哉伏乞特寢權一彥等及朴宗性等放送之命安守林等兩罪人仍以勿限年改錄之意知委該道斷不可已也昨日各道啓本之覆奏臣亦參坐不審之失與亞堂無差殊亦願同被重勘
정조 14년 · 강
命推完伯狀啓還下送
정조 14년 · 목
該監司閔台爀狀啓以爲南原紙弊諸般宂費可以防禁者可以矯革者嚴立科條著成節目上送備邊司敎曰節目不爲後錄狀啓卿則推考原狀啓還下送事回諭
정조 14년 · 강
加施竄配罪人鄭昌聖極邊遠竄之典